Id-Deċiżjoni tal-Kummissjoni
ta’ l-14 ta’ Lulju 1997
dwar il-proċedura għall-attestazzjoni tal-konformità ta’ prodotti għall-bini bis-saħħa ta’ l-Artikolu 20(2) tad-Direttiva tal-Kunsill 89/106/KEE fir-rigward ta’ l-azzar ta’ rinforzament u għall-prestressing għall-konkrit
(Test b’relevanza għaż-ŻEE)
(97/597/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jstabbilixxi l-Komunità Ewropea,
Wara li kkunsidrat id-Direttiva tal-Kunsill 89/106 tal-21 ta’ Diċembru 1997 dwar l-approssimazzjoni ta’ liġijiet, regolamenti u disposizzjonijiet amministrattivi ta’ l-Istati Membri li jirrigwardaw il-prodotti għall-bini [1], kif emendata bid-Direttiva 93/68/KEE [2], u b’mod partikolari l-Artikolu 13(4) tagħha,
Billi l-Kummissjoni hija meħtieġa li tagħżel, bejn iż-żewġ proċeduri f’konformità ma’ l-Artikolu 13(3) tad-Direttiva 89/106/KEE għall-attestazzjoni tal-konformità ta’ prodott, ‘il-proċedura l-anqas oneruża possibbli b’konsistenza mas-sigurtà’; billi dan ifisser li huwa meħtieġ li jkun deċiż jekk, għal prodott jew familja ta’ prodotti mogħtija, l-eżistenza ta’ sistema ta’ kontroll tal-produzzjoni f’fabbrika taħt ir-risponsabbilità tal-manifattur hija kondizzjoni meħtieġa u suffiċjenti għal attestazzjoni tal-konformità, jew jekk, għal raġunijiet relatati ma’ konformità mal-kriterji msemmijin fl-Artikolu 13(4), l-intervent ta’ korp taċ-ċertifikazzjoni approvat huwa meħtieġ għal dak il-għan,
Billi l-Artikolu 13(4) jeħtieġ li l-proċedura determinata b’hekk għandha tkun indikata fil-mandati u l-ispeċifikazzjonijiet tekniċi; billi, għal dan il-għan, huwa mixtieq li jkun definit il-kunċett ta’ prodotti jew familja ta’ prodotti wżati fil-mandati u fl-ispeċifikazzjonijiet tekniċi;
Billi ż-żewġ proċeduri li hemm provdut għalihom fl-Artikolu 13(3) huma deskritti f’dettall f’ l-Anness III tad-Direttiva 89/106/KEE; billi huwa meħtieġ għal dan il-għan li jkunu speċifikati ċarament il-metodi li bihom għandhom jiġu implimentati ż-żewġ proċeduri, b’referenza għal l-Anness III, għal kull prodott jew familja ta’ prodotti, peress li l-Anness III jagħti preferenza lil ċerti sistemi;
Billi l-proċedura li saret referenza għaliha fil-punt (a) ta’ l-Artikolu 13(3) tikkorrespondi mas-sistemi provduti fl-ewwel possibbilità, mingħajr sorveljanza kontinwa, u t-tieni u t-tielet possibbiltajiet tal-punt (ii) tas-Sezzjoni 2 ta’ l-Anness III, u l-proċedura li saret referenza għaliha fil-punt (b) ta’ l-Artikolu 13(3) tikkorrespondi mas-sistemi msemmija fil-punt (i) tas-Sezzjoni 2 ta’ l-Anness III, u fl-ewwel possibbilità, b’sorveljanza kontinwa, tal-punt (ii) tas-Sezzjoni 2 ta’ l-Anness III;
Billi l-miżuri li hemm provdut għalihom f’din id-Deċiżjoni huma konformi ma’ l-opinjoni tal-Kumitat Permanenti dwar il-Kostruzzjoni,
ADOTTAT DIN ID-DEĊIŻJONI:
Artikolu 1
Il-prodotti u familji ta’ prodotti msemmija f’ l-Anness I għandhom ikollhom il-konformità tagħhom attestata bi proċedura li biha l-manifattur għandu taħt ir-risponsabbilità tiegħu bis-sistema ta’ kontroll tal-produzzjoni fil-fabbrika li tiżgura li l-prodott huwa f’konformità ma’ l-ispeċifikazzjonijiet tekniċi relevanti.
Artikolu 2
Il-prodotti msemmija f’ l-Anness II għandhom ikollhom il-konformità tagħhom affermata bi proċedura li b’sistema ta’ kontroll tal-produzzjoni fil-fabbrika operata mill-manifattur, korp taċ-ċertifikazzjoni approvat huwa involut fl-istima u s-sorveljanza tal-kontroll tal-produzzjoni jew tal-prodott innifsu.
Artikolu 3
Il-proċedura għall-attestazzjoni tal-konformità kif imsemmija fl-Artikolu III għandu jkun indikat fil-mandati għall-istandards armonizzati.
Artikolu 4
Din id-Deċiżjoni hija indirizzata lill-Istati Membri.
Magħmula f’Brussel, fl-14 ta’ Lulju 1997.